89
Niqira Linge Ara Naua Kalina e Seko na Veraqira
1 Taovia, inau sauba kau lingena sailagi tana rongona nimu galuve vo oli;
ma kau katevulagia na manana nimu doulaka saviliu na dani ma na dani.
2 Mau donaginigotoa laka nimu galuve sauba ke totu saviliu,
ma na manana nimu doulaka ke totu pukuga kalavata vaga na masaoka i gotu.
3 Taovia igoe nogo o tsaria, “Inau au naunogoa kesa na vaitasogi kolua na mane inau au vilinogoa;
au gini veke nogo vania a David niqu maneaqo mau tsarivania,
4 ‘Inau sauba kau molokaea kesa na kukuamu igoe, maia ke adidatoa nimu aqo taovia tsapakae;
ma kau vaturia nimu bela taovia, me ke totu saviliu na dani ma na dani.’ ”
5 Igira sui i gotu ara linge mateqira na omea loki sui igoe o aqosigira;
migira na angelo i gotu ara lingena tana rongona nimu doulaka saviliu Taovia.
6 Me tagara goto ke kesa i gotu ke atsa kolugo, igoe Taovia;
me tagara lelê goto sa vidaqira igira ara totu i gotu kara kesaniatsa kolugo igoe.
7 Igira sui ara kukuni tanigo sosongo i laona niqira saikolu;
igira sui ara kadangaginigo manana igoe.
8 Taovia God Susuliga Sosongo, e tagara goto ke kesa ke tsaulina na susuligamu igoe;
me pipi sui tana omea igoe o mana saviliu Taovia.
9 Igoe o tagaovi kaputia na susuligana na tasi loki;
mo beatasia kalina e karara loki na panuna.
10 Igoe o tsogori rapasia Rahab, aia na tuqana vigo na omea loki, mo labumatesia;
mi tana susuligamu loki igoe o tuliusiginigira gamu gala.
11 Na baragata nimu tamani nogo igoe, ma na barangengo goto;
migoe nogo o volâ na barangengo migira na omea sui i laona.
12 Igoe o aqosia na turina i vava ma na turina i ata;
mi kaira na Vungavunga Tabor ma na Vungavunga Hermon ara ka linge vanigo tana magemage.
13 !O susuliga tsapakae nomoa igoe!
!E loki tsapakae manana gamu susuliga!
14 Igoe o palakae mo tagaovigira na tinoni tana gotolaka ma na pedegoto;
ma nimu galuve vo oli ma gamu mana saviliu ara labamaka i laoqira pipi sui na omea igoe o naugira.
15 !Ara mage sosongo igira na tinoni ara linge na tsonikaeamu igoe Taovia,
mara mauri i laona na mararana nimu galuve!
16 Tana rongomu nogo igoe, ti igira ara gini totu magemage tana dani popono,
mara soalokigo tana rongona nimu galuve loki vanigira.
17 Igoe nogo na pukuna na susuligamami,
mi tana nimu galuve, igoe o naua migami ami gini tangomana.
18 Igoe nogo Taovia o vilia vanigami aia kesa ke reitutugugami;
igoe na God Tabu ni Israel, igoe nogo o tusuvanigami gamami taovia tsapakae.
Nina Veke God Vania a David
19 I laona kesa na moro i sau nogo igoe o tsarivaganana vanigira nimu tinoni:
“Inau au sanganogoa aia kesa na mane vaumate susuliga;
mau tusuvaninogoa na sasana na totukae aia e kesa au vilinogoa i laoqira na toga.
20 Au molokaenogoa niqu maneaqo a David aia ke lia na taovia tsapakae
kalina inau au ninaginia na oela tabu.
21 Ma na susuligaqu sauba ke totu sailagi i konina,
ma gaqu susuliga sauba ke sangâ me ke tukakai.
22 Migira gana gala sauba e utu lelê kara tangomana na tukapusiana;
migira na tinoni vanga tsutsukibo sauba ke utu sosongo vanigira kara tuliusia aia.
23 Sauba kau tsogori rapasigira igira ara tau gana tabana kolu aia,
ma kau labumatesigira sui igira ara tobaseko vania.
24 Sauba kau galuvea ma kau totu kalavata kolua;
sauba kau sangâ maia ke gini tangomana sailagi.
25 Sauba kau pabovania na verana
me ke tû tana Tasi Mediteranean me ke vosa bâ tana Kô Euprates.
26 Maia sauba ke tsarivaganana vaniau,
‘Igoe nogo na tamaqu ma niqu God;
igoe niqu reitutugu ma niqu vagamauri.’
27 Eo, inau sauba kau nauvania maia ke lia vaga na dalequ botsaida,
me ke loki liusigira pipi na taovia tsapakae sui.
28 Sauba kau galuve sailaginia,
ma niqu vaitasogi au naukolua sauba ke totu saviliu me utu goto ke sui.
29 Ma nina puku taovia tsapakae nogo ia, sauba ke tukakai vaga moa na masaoka
migira moa na kukuana aia sauba kara tau kuti na lia taovia tsapakae.
30 “Ma ti vaga igira na kukuana ia kara sove tania niqu ketsa
ma kara tau mauri muria na omea inau au ketsaligira,
31 ma kara tau goto gini boe na rongomiaqira niqu totokoe,
ma kara tau murigira niqu vali,
32 mi tana minau sauba kau kedegira tana rongona niqira sasi ara naua;
me sauba kau ramitsigira kakai matena na omea seko sui igira ara tsukia.
33 Me atsa moa ti igira kara nauvaganana ia,
minau sauba e utu kau mololegotoa na galuveana a David
se kau tau manalia niqu veke au nauvania.
34 Eo, sauba e utu goto kau kutsia na vaitasogi au naukolua,
se kau tangolivisua ke kesa turina na omea au gini vekevaninogoa.
35 “Niqu veke au naunogoa tana asaqu tabu e utu goto kau olia;
sauba e utu goto kau perolea a David.
36 Migira na kukuana aia sauba kara vaitugugi datodato,
minau sauba kau reitutugu sailaginia na verana
vaga nogo na sinana na aso e sina kalavata me vo sui.
37 Ma na verana ia sauba ke totukakai sailagi
vaga nogo na vula e sina sailagi i gotu tana masaoka,
me sauvulagia vanigira na tinoni sui laka niqu goko inau ara mana saviliu.”
Ara Tangitangi Rongona Igira na Gala Ara Tuliusia na Taovia Tsapakae
38 Mi kalina ia, migoe o kore sosongo vania na taovia tsapakae igoe o vilinogoa;
mo tû mo vanoligi tania mo sove saikesa tania.
39 Igoe o kutsia nimu tabana na vaitasogi o naukolua nimu maneaqo,
mo tsonia bâ tana boko gana kepi taovia.
40 Mo toroveogira na barana na verana,
mo toroutsanigira pipi sui nina vale kakai.
41 Migira sui ara liu i tana ara komigira nina omea levolevo;
migira sui ara totu tana vera varangi ara reivaganana ia mara kiataginia.
42 Igoe o sangagira gana gala mara gini tangomana na tuliusiana aia,
me gini dou sosongo na tobaqira igira.
43 Igoe o parusigira sui nina isi vavanga
maia e gini tau managana tana vailabu.
44 Igoe o adiligi sui vaninogoa na papadana gana tangisoa,
mo tsonitsuna i lao nina sasana na totukae.
45 O nauvania maia e tuqatuqa tsaku lê kalina aia e tau vati tsau moa gana tagu ke tuqatuqa,
mo paluvangamana saikesa.
46 ?Taovia, laka sauba ko taopoi saviliu nomoa igoe?
?Sauba ke oka koegua sagata na koremu ke iru vaga na lake?
47 !Ko padatugua laka e kurikuri lê na mauriqu;
mo ko padatugugotoa laka igoe nogo o aqosigami, migami ami tinoni lê sui moa mami dona mate!
48 ?Me laka asei tangomana ke mauri saviliu me ke tau mate?
?Me ke koegua vaga na tinoni ti ke tongo segenina me ke tau vano tana qilu?
49 ?Taovia, laka iava kalina ia na papadana nimu galuve vo oli igoe o sauvanigami i sau?
?Me laka iava ara totu igira na veke igoe o naugira vania a David?
50 Laka na padaleana laka inau nimu maneaqo ara gokotsiri vaniau,
mau gini vatsangisavi niqira goko seko dangadanga ara tsonivaniau igira na tinoni ponotoba.
51 !Taovia, igira gamu gala ara vaitsirigana na taovia tsapakae igoe o vilinogoa!
Ara gokotsiri vania moa pipi tana nauna tana aia e liu bâ.
52 !Tsonikaea na Taovia na dani ma na dani!
!Amen, Amen!