51
Nina Nonginongi Kesa Tinoni Rongona God Ke Padalegira Nina Sasi
1 Ko galuveau Taovia niqu God tana nimu galuve vo oli.
!Tana rongona nogo nimu galuve loki
ko veoligigira niqu sasi!
2 !Ko vulimaleau saikesa tanigira sui niqu tsutsukibo,
mo ko malesiau tania niqu sasi!
3 Au reigadovigira niqu sasi,
ma niqu sasi au naugira ara totu sailagi i mataqu.
4 Taovia inau au sasi vanigo, igoe segeni moa au sasi vanigo,
mau naua na omea e seko i matamu.
Vaga ia, me ulagamu nomoa igoe ko pedeau inau;
mo naudoua nomoa igoe kalina o kedeau.
5 Inau au tinoni sasi nogo tû tana dani au botsa,
tumai nogo tana tagu au totu i tobana tinaqu mau tinoni sasi nogo.
6 Igoe o kilia na tinoni kara mana me ke goto dou na tobaqira;
me vaga ia, minau au nongigo ko dangaliginia na tobaqu nimu sasaga loki.
7 Ko adiligi taniau niqu sasi, me sauba kau male;
ko vulimaleau me sauba kau sere maka saikesa vaga moa na snou.*
8 Ko tamivaniau ma kau rongomia na tatangina na magemage loki;
me atsa moa ti vaga igoe o tsogori rapasiau mau taquruquru saikesa nogo,
minau sauba kau dona nomoa na magemage tugua.
9 Ko vongo kapusia na matamu ko tau reigira niqu sasi,
mo ko veoligigira popono niqu tsutsukibo.
10 Niqu God, ko naua me ke maletugua na tobaqu.
Ko vaolusia na tidaoqu ma kau totukakai i konimu.
11 Ko laka kiki na tsonikidaqu
ma na tongo vaniaqu nimu Tarunga Tabu.
12 Ko molovisua i tobaqu na mage rongona igoe o suivisuau nogo;
mo ko naua ma kau madodo na rongomangamu.
13 Mi tana ti inau kau madodo na sasaniaqira na tinoni sasi na muriaqira nimu ketsa,
migira kara tû ma kara pilovisumai i konimu igoe.
14 Ko gaea na mauriqu igoe niqu God, mo ko maurisiau,
me sauba inau kau gini mage na katevulagiana laka igoe nogo o gotolaka saikesa.
15 Taovia ko sangavia na mangaqu
minau sauba kau tsonikaego sailagi.
16 Igoe o tau nogo kilia na tinoni kara savori-kodoputsa vanigo.
Me ti vaga inau kau nauvanigo na savori-kodokodo,
migoe e utu goto ko reingaoa.
17 Ngiti niqu kodoputsa aia nogoria niqu molotsunali segeniqu i matamu igoe niqu God;
me utu igoe ko sove tania kesa aia e molotsunali segenina me pilotoba tanigira nina sasi.
18 Niqu God ko tobadou vania na vera ni Sion mo ko sangâ;
ko logo visutugua na baravatuna na vera ni Jerusalem.
19 Mi tana nogo ti sauba igoe ko reingaogira nimami kodoputsa,
ma nimami savori-kodokodo vanigo;
migami sauba kami savorigira na buluka mane tana nimu belatabu.
* 51:7 “na snou” Visana tana vera tana tagu na bisi loki na usa e dona ke kakolu me sere vaga moa na poke kalina e tumu me tsavua na kao popono.