30
Nina Veke na Taovia Vanigira Nina Tinoni
1 Na Taovia, na God ni Israel, 2 e tsarigotoa vaniau inau a Jeremia: “Igoe ko maretsunagira i laona kesa na papi na omea sui au tsarinogoa vanigo, 3 rongona e maimai varangi nogo na tagu i tana sauba inau kau vaturivisugira tugua igira niqu tinoni ni Israel mi Juda. Me sauba kau adivisumaigira tugua tana kao inau au saunogoa vanigira na mumuaqira, migira sauba kara aditamaniqira tugua. Inau nogo na Taovia au tsaria na omea iani.”
4 Igirani na omea na Taovia e tsarivanigira na tinoni ni Israel mi Juda:
5 “Au rongomigira ara gudato tana padasavi loki,
mara ngangai tana matagu,
mara tau saikesa goto totu tana rago.
6 !Mi kalina ia, kamu papada ma kamu vilekedoua!
?Laka tangomana na mane ke vasubaka?
?Me laka na rongona gua ti au reigira pipi mane ara tangolia na tobaqira
vaga moa na daki e vatsangia na dalena?
?Megua ti amu raviraviga lê tana matagu?
7 Na dani seko sosongo e maimai varangi nogo;
me tagara goto sa dani segeni ke seko atsalina ia,
aia kesa na tagu na rota seko loki vanigira niqu tinoni,
minau sauba nomoa kau laumaurisigira.”
8 Na Taovia Susuliga Sosongo e tsaria: “Mi kalina ke labamai na dani ia, inau sauba kau bokuligia na tapana gai tania na lioqira, ma kau nusiligigotoa na itai tapala ara soriginigira, me utu goto kara aqo mala tseka vanigira na tinoni ni veratavosi. 9 Tagara, sauba moa kara aqo vaniau inau na Taovia niqira God, me vanigotoa kesa na kukuana a David aia inau sauba kau molokaea ke lia na taovia tsapakae.
10 “Me vaga ia, migamu niqu tinoni kamu laka na matagu,
migamu na toga ni Israel kamu laka goto na kadangaginiana sa omea.
Inau sauba kau laumaurisigamu tania na vera ao,
aia nogo na vera i tana amu totutseka kalina ia.
Igamu sauba kamu visumaitugua i veramui ma kamu totu tana rago,
ma kamu totu raviravi dou,
me ke tagara goto kesa tangomana ke molo matagu vanigamu.
11 Inau nogo sauba kau mai i konimui ma kau laumaurisigamu.
Sauba kau toroutsanigira pipi sui na puku tavosi i tana inau au sarangasigamu bâ,
migamu moa e utu kau toroutsanigamu.
Me sauba rago kau kedegamu igamu,
mi kalina kau tû na kedeamui, me sauba kau naua moa tana pede gotolaka.
Inau nogo na Taovia au tsaria na omea iani.”
12 Ma na Taovia e tsarigotoa vanigira nina tinoni,
“Ara bokali sekoligamu, me utu goto ke mavu na bokamui.
13 Me tagara goto ke kesa ke mai sangagamu.
Ma na voramui e tau tamani sinagorena,
me tau tangomana kesa ke tali maurisigamu.
14 Igira sui lakalaka na puku tavosi, igira amu norugira kara sangagamu,
ara padalegamu nogo, mara tau goto nogo boeginigamu.
Inau au baginigamu vaga nogo kesa gamui gala,
mau kedelokigamu rongona igamu amu tabaru seko sosongo,
mara danga sosongo nimui sasi.
15 Kamu laka goto na goko gini vaniaqu tana rongona na bokamui;
e tagara goto sa sinagore tangomana ke maurisigamu.
Inau au kedelokigamu vaga iani
rongona igamu amu tabaru seko sosongo,
mara danga sosongo nimui sasi.
16 Mi kalina ia, igira sui ara toroutsanigamu sauba kara toroutsanigira goto,
me pipi sui gamui gala sauba kara raqa tsekaligigira.
Migira sui ara bingi sekoligamu, sauba kara bingi sekoligira goto,
migira sui ara laugira nimui omea levolevo igamu, sauba kara laugira goto niqira omea levolevo.
17 Minau sauba kau talia na bokamui,
ma kamu gini mauri doutugua,
atsa moa ti igira gamui gala ara tsaria,
‘Sion e tau nogo reingaoa ke kesa,
me tagara goto ke kesa ke boeginia.’
Inau nogo na Taovia au tsaria na omea iani.”
18 Na Taovia e tsaria,
“Inau sauba kau adivisugira tugua niqu tinoni i laona niqira kao,
ma kau galuvegira pipi sui na tamadale.
Maia na verabau ni Jerusalem sauba kara logo vaolusitugua,
ma kara vaturikae visugotoa na valena na taovia tsapakae.
19 Migira na toga kara totu i tana sauba kara linge na lingena na tsonikae,
ma kara gugû tana magemage.
Minau kau vangalaka vanigira me sauba ke pabo goto bâ na dangaqira,
migira na tinoni tavosi kara gini padalokigira.
20 Inau sauba kau vaturi visutugua na susuligana na puku iani vaga nogo i sau,
me sauba kau kedegira igira ara bingi sekoligira.
21-22 Ma niqira taovia tsapakae sauba ke talumai i laoqira segeni nogo,
me ke kesa nogo i laona niqira puku segeni.
Maia sauba ke mailaba i mataqu kalina moa inau kau soamaia,
rongona e utu kesa ke tavongani labamai i mataqu ti vaga inau kau tau soâ ke mai.
Igira sauba kara lia niqu tinoni,
minau sauba kau lia niqira God.
Inau nogo na Taovia au tsaria na omea iani.”
23-24 Na korena na Taovia e vaga saikesa nogo na tulonga, ma na viru loki sauba ke virusaginia na lovaqira na tinoni vanga tsutsukibo. Me utu goto ke puka, poi tsau kalina aia ke naugira pipi sui na omea e padanogoa na nauana. Mi tana tagu ke mai, migira nina toga sauba kara padagadovidoua na omea iani.