106
God e Doulaka Vanigira Nina Tinoni
1 !Tsonikaea na Taovia!
Soadoua na Taovia rongona aia e dou sosongo;
ma nina galuve e totu saviliu.
2 ?Asei nomoa tangomana ke tsarivulagia pipi na omea loki sui aia e naugira nogo?
?Masei sagata e tugua ke tsonikaea vaga e ulagana?
3 Kara mage igira ara muridougira nina ketsa,
mara madodo pipi kalina na nauana na omea e goto.
4 Taovia ko padaau goto inau, kalina igoe ko sangagira nimu tinoni;
mo ko maurisiau goto inau kalina ko maurisigira igira.
5 Ko tamivaniau ma kau reia na douna niqira mauri igira nimu tinoni vivili,
ma kau sangapata kolugira tana niqira magemage,
ma niqira tobamage igira na tinoni igoe o tamanigira.
6 Igami ami sasi vaga nogo ara naua igira na mumuamami;
ami tsutsukibo mami sasaga seko.
7 Kalina igira na mumuamami ara totu i Ejipt ara tau saikesa padagadovia na aqo loki sui igoe o naugira;
mara padalegira nogo na tagu danga i tana igoe Taovia o sauvulagia vanigira nimu galuve.
Mi tana Tasi Tsitsi igira ara tû, mara petsakoe mangana moa aia e Susuliga Tsapakae.
8 Maia e laumaurisigira nomoa, vaga nogo aia e vekenogoa,
rongona ke gini sauvulagia na susuligana loki.
9 Aia e ketsalia na Tasi Tsitsi me mamatsa takuti;
me idavigira na toga mara liusavu tana kao mamatsa.
10 Aia e maurisigira tanigira igira ara reisavigira;
me laumaurisigira tania na limaqira gaqira gala.
11 E saivisutugua na tasi me lumigira sui gaqira gala,
me tagara lelê goto sa vidaqira ke mauri.
12 Mi tana, migira nina tinoni ara gini tutunina nina veke aia e naua vanigira,
mara tû, mara linge na tsonikaeana.
13 Me tsaku sosongo ara padalegira na omea aia na Taovia e naua vanigira,
mara muria na tobaqira segeni;
mara tau pitua nina totokoe na Taovia.
14 Mi tana kaomate igira ara kili sosongolia kara mutsa masu;
te ara tû mara tovolea God;
15 maia e sauvanigira na omea igira ara nongia i konina,
me mologotoa kesa na lobogu seko sosongo ke gadovigira.
16 Mi tana i laona na kaomate, igira ara masugu vanikaira a Moses ma Aaron,
kaira nina maneaqo tabu na Taovia.
17 Mi tana e tavongani manganga kesa na qilu loki tana kao,
me konomi poponoa a Datan,
me qilupoitugira a Abiram ma nina tamadale;
18 me tavongani botsa na lake i koniqira igira gaqira dulikolu,
me kodogira popono na tinoni vanga tsutsukibo gira.
19 Mi kalina igira ara totu moa i Sinai,
mara aqosia kesa na buluka qolu me lia niqira god;
mara tû mara samasama vania na god peropero ia;
20 mara padalokia na nununa lê na omea tuavati e dona na gani buruburu,
liusia bâ na padalokiana gana loki tsapakae God.
21 Mara padalea na God aia e laumaurisigira
ginia nina aqo e nauginia na susuligana loki i Ejipt.
22 !Na omea loki sosongo nomoa aia e aqosigira i tana!
!Na omea ganataga sosongo nomoa aia e naugira tana Tasi Tsitsi!
23 Mi kalina God e tsaria laka sauba aia ke pedematesigira nina tinoni,
maia Moses nina maneaqo vivili e tû, me tongo vania God,
me tangolivisu vania na korena ke tau pedematesigira.
24 Mi muri, migira ara sove tania na kao lakataga dou,
rongona igira ara tau tutunina nina veke God e naua vanigira.
25 Ara tototu moa i laona niqira valepolo mara goko ngulungulu,
mara tau ngaoa na rongomi vataviana na Taovia.
26 Te e tû na Taovia, me vatsa vanigira
laka aia ke matesigira lê i laona na kaomate,
27 me ke sarangasigira na kukuaqira i laoqira na tinoni ponotoba,
me ke molovanigira kara bâ mate tana vera tavosi.
28 Mi muri, i Peor, igira nina tinoni God ara sanga na samasama vaniana Baal,
mara gania na omea ara gini savori-kodoputsa vanigira na nununa lê na god peropero.
29 Mi tana nauvaganana ia migira ara tsaiginia na korena na Taovia,
me gini botsadato i laoqira kesa na lobogu loki seko sosongo.
30 Me tû a Pinehas, me kedegira igira ara naua na sasi vaga ia,
me gini totupuka na lobogu seko loki e gadovigira.
31 Me tû nogo tana tagu ia, migira na tinoni ni Israel
ara padalokia a Pinehas tana rongona nina aqo ia,
me sauba kara tau kuti na padalokiana babâ vaga ia tana tagu sui ke mai i muri.
32 Mi tana ko vuravura ni Meriba igira na toga ara tsaigotoa na korena na Taovia,
me gini seko vania a Moses tana rongoqira igira.
33 Niqira sasaga ara naua e galasi sosongolia na tobana Moses,
me gini gokotsonitsaku sosongo me tau papada talu ti ke goko.
34 Igira ara tau matesigira sui na tinoni ponotoba
vaga na Taovia e ketsaligira kara naua,
35 mara tauga lalo kolugira moa
mara muria moa niqira sasaga ponotoba.
36 Mara tû nina tinoni God, mara samasama vanigira niqira god peropero,
mi tana nauvaganana ia ti ara alomai segenia gaqira matemate.
37 Ara gini kodoputsa na daleqira mane ma na daleqira daki
vanigira na god peropero ni Kanaan.
38 Ara matesigira na daleqira boruboru,
ma na kao e gini bau popono na gabuna na lamuta.
39 Mi tana rongona ara nauvaganana ia, mara gini tau nogo totumale i matana God.
Ara muria moa na kilinauseko i tobaqira segeni,
mara tau goto totukakai konina God.
40 Vaga ia, ma na Taovia e kore vanigira nina tinoni;
e galasi sosongolia na reiana niqira sasaga.
41 Me tû, me molobagira tana limaqira na tinoni ponotoba,
migira gaqira gala ara tagaovi kaputigira.
42 Gaqira gala ara bingi sekoligira,
mara nautsekagira.
43 Danga kalina na Taovia e laumaurisigira nina tinoni,
migira ara petsakoe babâ vania moa,
mara puka babâ moa tana sasi.
44 Maia na Taovia e rongomigira nomoa kalina igira ara ngangaidato vania,
me galuvegira tana niqira rota.
45 Tana rongoqira nogo igira, ti aia e gini padavisua na taso e naukolugira,
mi tana nina galuve loki ti aia e mololetugua na sekoliaqira.
46 Me naua me gini pilo na tobaqira igira ara bingi sekoligira nina tinoni
mara galuvegira tugua na Israel.
47 Taovia nimami God, ko maurisigami,
mo ko adivisugami tania na totu i laoqira na puku tavosi,
ma kami visutugua tana nimami kao segeni nogo,
rongona kami gini soadougo,
ma kami tsonikaea na asamu tabu.
48 !Tsonikaea na Taovia na God ni Israel;
ka tsonikaea kalina ia mi tana dani ma na dani!
Ida gita sui lakalaka ma ka tsaria, “!Amen!”
!Tsonikaea na Taovia!