43
God e Vekea Laka Ke Laumaurisigira Nina Tinoni
1 Igamu na Israel, na Taovia aia e vusagamu e goko me tsaria,
“Kamu laka na matagu, inau nogo sauba kau laumaurisigamu.
Inau nogo au molovanigamu na soamui, migamu niqu tamani nogo inau.
2 Mi kalina ti vaga kamu tulusavu tana kô mao, inau sauba kau totu kolugamu;
ma na tatarina na kô e utu ke lumigamu.
Mi kalina ti vaga kamu liu bâ i laona na lake
me sauba e utu ke ganigamu,
ma na iruna e utu goto ke iruvigamu.
3 Rongona inau na Taovia nimui God,
na God tabu ni Israel minau nogo au laumaurisigamu.
Kalina igamu amu totu moa tana limaqira gamui gala,
inau au tusugira na Ejipt, ma na Sudan, ma na Seba,
na tugumui, rongona igamu kamu gini totu tanusi.
4 Eo, sauba kau nauvaganana ia, rongona igamu amu tamani rongona loki sosongo bâ i mataqu inau,
mau galuvegamu, mau padalokigamu.
5 !Kamu laka goto na matagu, inau nogo au totu kolugamu!
“Me ke tû tana butona momoru i longa ao, me tsau bâ i tasi ao,
minau sauba kau adivisumaigira nimui tinoni.
6 Sauba kau tsarivanigira igira i vava kara tamivanigira ma kara vano,
ma kau tsarivanigira igira i ata kara laka goto na tangolivisuaqira.
Igamu sui na tinoni amu totu tana momoru ao,
kamu tamivanigira niqu tinoni kara visumaitugua,
talu pipi sui tana nauna polia na barangengo.
7 Igira niqu tinoni segeni nogo inau,
minau nogo au vusagira gana kara tsonikaeginiau.”
Igira na Israel Nina Rongovata na Taovia
8 God e tsaria,
“Kamu raqagira niqu tinoni tana tinete.
Igira ara tamaniragoa na mataqira, mara kokoko moa,
mara tamaniragoa na kuliqira mara tau moa rorongo.
9 Kamu soagira na puku tavosi sui goto ma kara mai laba tana tinete.
?Laka asei vidaqira niqira god igira tangomana ke katevulagia na omea sauba ke laba ke sau?
?Masei vidaqira igira e katevulagi idanogoa na omea ara laba i dani eni?
Molovanigira na god peropero girani kara adimaigira gaqira rongovata,
gana kara manaliginia laka igira nogo ara kategira idanogoa
laka kara laba na omea vaga ara laba i dani eni.
10 “Igamu na tinoni ni Israel, igamu nogo niqu rongovata inau.
Inau nogo au viligamu kamu lia niqu maneaqo,
gana kamu donaginiau inau ma kamu tutuniqu,
ma kamu gini padagadovia laka inau segeni moa au God.
Me tagara saikesa sa god tavosi ke totu i sau,
me sauba ke tagara saikesa goto ke kesa ke totu tana tagu ke mai.
11 “Inau segeni moa na Taovia,
minau lelê moa tangomana kau laumaurisigamu.
12 Minau nogo au kate idâ na omea kara laba,
mi muri minau au mai mau sangagamu.
Me tagara lelê goto sa god ni veratavosi ke nauvaganana vanigamu iani.
Migamu nogoria amu niqu rongovata inau.
13 Inau segeni nogo au God, me sauba kau God saviliu.
E tagara ke kesa tangomana ke adiligigamu tania na limaqu inau;
me tau goto tangomana ke kesa ke olia na omea au aqosia.”
Na Tsogo Taniana na Babilon
14 Ma nina God tabu na Israel, aia nogo na Taovia e laumaurisigamu igamu e tsaria,
“Inau sauba kau molo bâ kesa na alaala na mane vaumate ke baginia na verabau ni Babilon,
gana kau laumaurisiginigamu.
Ma kau pokati tsunagira na matsapakapuna,
ma niqira gû na magemage igira na tinonina sauba ke oli me ke lia na ngangai.
15 Inau na Taovia nimui God tabu.
Inau nogo au vusagamu igamu na Israel,
minau nogo nimui taovia tsapakae.”
16 I sau vasau nogo na Taovia e votia kesa na sautu e liu tsapatugu i levugana na tasi,
me moloa na mangamanga i levugana na tatari loki.
17 Maia e naua ti igira na alaala loki na mane vaumate ara tsodoa gaqira matemate i laona,
kolua niqira ose ma niqira terê.
!Ara luvu takuti, me tau goto pipidi ke kesa,
ara mate sui vaga moa kalina ara pusua na sulu me mate na iruna!
18 Ma na Taovia e tsaria,
“Migamu kamu laka na tangolikakaiana moa na omea ni sau,
se na totu vataragi moa tana omea ara laba nogo i oka.
19 Kamu padapitua na omea vaolu sauba inau kau naua.
!Eo, me tuturiga nogo na laba! ?Megua, laka amu tau vati reia moa?
Au vangaraunogoa kesa na sautu ke liu tsapatugu tana kaomate,
mi tana sauba kau molovanigamu na kô tatave.
20 Me atsa moa igira na omea tuavati atsi, sauba nomoa kara padalokiau,
migira goto na pai atsi ma na tsou sauba kara tsonikaeau
kalina inau kau moloa na ko maroga ke tatave i laona na kaomate,
gaqira kô na inu igira niqu tinoni vivili.
21 Igira nogoria na tinoni au aqosigira vaniau segeni,
gana kara lingena na linge na tsonikaeginiaqu.”
Niqira Sasi Igira na Israel
22 Ma na Taovia e tsarigotoa,
“Migamu na Israel amu qisi nogo taniau,
mamu tau nogo mai na samasama vaniaqu.
23 Igamu amu tau nogo adimai vaniau nimui sipi gana na savori-kodokodo,
mamu tau goto padalokiginiau nimui savori-kodoputsa.
Minau au tau goto molo kalagai vanigamu ma kau ketsaligamu kamu savori-sausau vaniau,
se kau ngoliginigamu na kodo bulunagai uruuru i mataqu.
24 Igamu amu tau voli bulunagai uruuru vaniau,
se kamu palaginiau na seregana nimui omea tuavati. Tagara.
Igamu amu tû moa, mamu molo kalagai vaniau inau tana nimui sasi;
mamu ngoliginiau moa na omea seko amu naugira.
25 Minau na Taovia nimui God au padalegira nomoa nimui sasi,
tana rongona nogo gaqu loki tsapakae inau,
me utu goto kau padadatogira babâ na omea seko amu naugira.
26 “Ida ma ka vano tana tinete. Kamu vangaraudougira nimui goko amu ngaoa na tsariana.
Kamu isutugumui segeni gana ke gini labamaka laka igamu amu tau sasi.
27 Aia na kesanina mumuamui e sasi nogo;
migira gamui ida ara sasi goto i mataqu inau,
28 migira nimui tinoni tagao ara bausia niqu Vale Tabu.
Maia nogoria na rongona ti inau au toroutsania na Israel,
mau tamivanigira na tinoni ni veratavosi kara peagira niqu tinoni segeni nogo.”