2
1 Mi tana e sui na aqosiana na baragata ma na barangengo migira na omea sui i ka laoqira. 2 Mi tana vitunina dani ma God e suilavaginia nina aqo, me mango. 3 Maia e tabua na vitunina dani me baloa ke lia na dani tabu, rongona tana dani ia God e suilavaginia na volaana pipi sui na omea, me mango na aqo. 4 Maia nogo e vaga na vusana na baragata ma na barangengo.
Na Uta ni Eden
Mi kalina na Taovia God e aqosia na baragata ma na barangengo, 5 e tagara goto sa gai ke totu tana barangengo me tagara goto sa vatuna na omea tsukatsuka ke vovodato, rongona aia e tau vati moloa sa usa, me tagara goto ke kesa ke aqo tana kao; 6 ma na kô moa e talu i vavana na kao e mao dato me malobusia na kao.
7 Mi muri, ma na Taovia God e karoa na kao me buloa me aqosiginia na konina na mane;* me magoviginia na isuna na mamagona na mauri ma na mane ia e tuturiga na mauri.
8 Mi muri, ma na Taovia God e tsukâ kesa na uta tana nauna ara soaginia i Eden, tabana tana e dato na aso, mi tana e livua na mane aia e aqosinogoa. 9 Me aqosigira goto pipi sui na vatana na gai rerei dou sosongo kara dato tana ma kara molo vuaqira dou. Mi levugana patupatu na uta ia e tû na gai na tusu mauri, ma na gai na tusu sasaga gana na donaginiana na omea e dou ma na omea e seko.
10 Me kesa na kô e tave i Eden me malobusia na uta; me ba tavota vati i tabana bâ i Eden me lia vati na kô. 11 Na kesanina kô aia na Kô Pison; maia e tatave polia na kao popono i Havila. 12 Mi tana e totu na qolumila laka, kolugotoa na kô sisigini dou ma na vatu loki matena. 13 Ma na rukanina kô aia nogo na Kô Gihon; aia e tatave polia na kao popono i Kus. 14 Ma na tolunina kô aia nogo na Kô Tigris, aia e tave tabana i longa na Asiria, ma na vatinina kô aia nogo na Kô Euprates.
15 Mi muri, ma na Taovia God e moloa na mane tana Uta ni Eden ke aqo i laona me ke reitutugua. 16 Me tsarivania, “Inau au tamivanigo na ganiana na vuaqira pipi sui na gai i laona na uta, 17 maia moa na gai e tusu sasaga gana na donaginia na omea e dou ma na omea e seko e vali vanigo na ganiana na vuana. Me ti vaga ko gania, migoe sauba ko mate tana dani nogo ia.”
18 Mi muri, ma na Taovia God e tsaria, “E tau dou vania na mane ke totu segeni. Sauba kau aqosia ke kesa ke ulagana ke lia gana totukolu me ke sangâ.” 19 Vaga ia maia e karoa na kao me aqosiginigira na omea tuavati sui, ma na manu sui. Mi muri, maia e adigiramai vania na mane ke molo soaqira; maia nogoria e vaga ti igira sui ara gini tamanina tatasa tango kesa na soaqira. 20 Mi tana, ma na mane ia e molo soaqira babâ pipi sui na manu ma na omea tuavati; me tagara moa sa vidaqira igira ke ulagana ke lia gana totukolu me ke sangâ.
21 Te e tû na Taovia God me maturusaginia na mane maia e maturu mate, mi kalina aia e mamaturu, ma God e loqoligia kesa na sulina qaqarona, me ponotivisua na sasana. 22 Me aqosiginia na daki na qaqarona na mane ia me adimai vania. 23 Ma na mane e tsaria,
“Eo, ia kalinâ e totu kesa e atsa koluau inau,
na sulina na suliqu, ma na lakana na lakaqu.
Ma kau soaginia ‘daki’ rongona e talu tana mane.”†
24 Aia nogo na rongona ti na mane e mololekaira na tamana ma na tinana me totusai kolua na tauna, mi kaira ruka ara ka lia kesa moa.
25 Mi kaira sui na mane ma na daki ara ka malaiole sui, mara ka tau moa vangamâ.
* 2:7 “kao...mane” Tana goko Hibru kaira na goko ‘kao’ ma ‘mane’ e tangi atsa ka tatangiqira. † 2:23 “daki...mane” Tana goko Hibru kaira na goko ‘daki’ ma ‘mane’ e varangi ke atsa ka tatangiqira.